கோ. வேணு

கோபாலன் நாயர் வேணு (Gopalan Nair Venu) பிரபலமாக ஜி. வேணு (அன்பாக வேணுஜி) என்று அழைக்கப்படும் இவர் இந்தியாவின் கேரளாவைச் சேர்ந்த கூடியாட்டம் மற்றும் கதகளி நடனக் கலைஞரும், நடன இயக்குனரும் மற்றும் ஆராய்ச்சி அறிஞரும் ஆவார். கேரள சங்கீத நாடக அகாதமி விருது, கேரள கலாமண்டலம் விருது, கலாச்சாரத்திற்கான நிக்கேய் ஆசியா பரிசு, கேரளச் சாகித்திய அகாதமி விருது, சங்கீத நாடக அகாதமி விருது உள்ளிட்ட பல விருதுகளையும் கௌரவங்களையும் நிகழ்த்து கலைத் துறையில் இவர் ஆற்றிய ஒட்டுமொத்த பங்களிப்புகளுக்காகப் பெற்றுள்ளார். சாக்கியர் சமூகத்தை விட தாழ்ந்த சாதியிலிருந்து கூடியாட்டம் பயின்ற முதல் நபர் என்ற பெருமையுடன், சாக்கியர் அல்லாத சமூகத்திலிருந்து கூடியாட்டத்திற்காக கேரள கலாமண்டலம் உதவித்தொகையைப் பெற்ற முதல் நபரும் இவரே. 

 வாழ்க்கை வரலாறு. 
வேணு 1945 ஜூலை 1 அன்று, இன்றைய கேரளாவின் திருவனந்தபுரம் மாவட்டத்தில் உள்ள பாப்பனாம்கோடு என்ற ஊரில் சித்தூர் கோபாலன் நாயர் மற்றும் சுமதி குட்டி அம்மா ஆகியோருக்கு மகனாகப் பிறந்தார். பதினொரு வயதில், கீரிக்கட்டு சங்கர் பிள்ளையிடம் கதகளி கற்கத் தொடங்கினார். பின்னர் குரு கோபிநாத் மற்றும் செங்கன்னூர் ராமன் பிள்ளை ஆகியோரிடம் மேம்பட்ட பயிற்சியினை முடித்தார். 1963 ஆம் ஆண்டில் திருவனந்தபுரத்தின் வட்டியூர்காவு என்ற இடத்தில் குரு கோபிநாத்தால் திறக்கப்பட்ட விஸ்வகலா கேந்திரா எனும் நடன நிறுவனத்தில் முதல் மாணவராகச் சேர்ந்தார். கீரிக்கட்டு சங்கரன் பிள்ளையின் கீழ் மூன்று ஆண்டுகளும், குரு கோபிநாத்தின் கீழ் ஐந்து ஆண்டுகளும் கதகளி பயின்றார்.

கதகளி படித்த பின்னர் வேணு, 1966 இல் மத்தியப் பிரதேச கலை பரிசத் நிறுவனத்தில் கதகளி கற்பிக்க போபாலுக்கு வந்தார். அங்கு, இந்துஸ்தானி இசை கருவிகளைத் தவிர, கதக் மற்றும் மணிப்புரி ஆகியவற்றை கற்றுக்கொள்ளும் வாய்ப்பும் இவருக்கு கிடைத்தது.

திருச்சூரில் உள்ள வடக்குநாதன் கோவிலில் அம்மனூர் மாதவ சாக்யாரின் நிகழ்ச்சியைப் பார்த்த பிறகு வேணு கூடியாட்டம் கற்க ஆர்வம் காட்டினார். அதைத் தொடர்ந்து, தனது 37 வயதில், கூடியாட்டம் படிக்க முடிவு செய்தார்.  கோழிக்கோடு பல்கலைக்கழகத்தின் கீழ் இணைக்கப்பட்ட நாடகம் மற்றும் நுண்கலை பள்ளியின் தனது நிரந்தரப் பணியை விட்டு விலகி, இரிஞ்ஞாலகுடா சென்று அம்மனூர் மாதவ சாக்கியரின் கூடியாட்டம் பள்ளியில் சேர்ந்தா. அங்கு முதல் சாக்கியர் அல்லாத மாணவராக ஆனார். அம்மன்னூர் பரேமேசுவர சாக்யாரிடமிருந்து கூடியாட்டத்திலும் பயிற்சி பெற்றார். வேணு 1984-இல் தனது அரங்கேற்றத்தை நிகழ்த்தினார்.

 தனிப்பட்ட வாழ்க்கை 
ஜி. வேணு மோகினியாட்டக் கலைஞரான நிர்மலா பணிக்கர் என்பவரை மணந்தார். இவர்களுக்கு கபிலா வேணு என்ற ஒரு மகள் உள்ளார்.

 முக்கிய நிகழ்ச்சிகள் 
ஒரு கலைஞராக வேணு இந்தியாவிலும் வெளிநாட்டிலும் பல்வேறு இடங்களில் கதகளி மற்றும் கூடியாட்டம் நிகழ்த்தியுள்ளார். சுவீடனின் ஓப்பன்ஹெய்ம் என்ற நகரில் இந்தியாவை பிரதிநிதித்துவப்படுத்தி  நிகழ்ச்சியை நிகழ்த்தினார்.

கூடியாட்டம் மற்றும் நங்கையர்கூத்து ஆகியவற்றில் பல நாடகங்களை இயக்கியுள்ளார். காளிதாசரின் அபிஞான சாகுந்தலம் மற்றும் விக்கிரமோவர்சியம்,பாஸரின் உருபங்கா மற்றும் துட்டவக்யா, சூத்திரகரின் மிருச்சகடிகம் போன்றவை அவற்றில் குறிப்பிடத்தக்கவை. நரசிம்மநரசிம்மவதாரம், சீதாபரித்யாகம் (இராமர் சீதையை காட்டில் கைவிட்ட ராமாயணப் பகுதி) மற்றும் சௌந்தர்ய லஹரி ஆகியவற்றின் நங்கியார் கூத்து தழுவல்களையும் வேணு நடனமாடினார். இவரது தழுவல்கள் மூலம் நாடகத்தை சமூக-அரசியல் உணர்வுடன் இணைக்கிறார்.

வேணு இயக்கிய அபிஞானசகுந்தலம் நாடகத்தைப் பார்த்த பிறகு, புகழ்பெற்ற நாடக இயக்குனர் ஹபீப் தன்வீர், கூடியாட்டத்தைப் போலவே மிருச்சகடிகத்தையும் தயாரிக்க வேண்டும் என்று கேட்டுக் கொண்டதன் பேரில், மிருச்சகடிகத்தை கூடியாட்டமாக அரங்கேற்றினார்.

ஜி. வேணு, ஹோமி பாபா சகா, தட்சிண சித்ரா விருது, 2007 இல் கேரள சங்கீத நாடக அகாடமியின் கேரள சங்கீத நாடக அகாதமி விருது, 2005 இல் கேரள கலாமண்டலத்தின் கேரள கலாமண்டலம் விருது, 2007 யப்பானின் கலாச்சாரத்திற்கான நிக்கேய் ஆசியா பரிசு மற்றும் 1977 இல் கேரள சாகித்ய அகாதமியின் கேரள சாகித்ய அகாதமி விருது உள்ளிட்ட பல விருதுகளையும் கௌரவங்களையும் பெறுள்ளார். 2022 இல் நடனக் கலைஞர்கள் மற்றும் நடன இயக்குனர்கள் சங்கத்தின் நிருத்த பரமாச்சார்யா விருதை வென்றார்.

 மேற்கோள்கள் 

பகுப்பு:கேரள சாகித்ய அகாடமி விருது பெற்றவர்கள்
பகுப்பு:மலையாள மக்கள்
பகுப்பு:சங்கீத நாடக அகாதமி விருது பெற்றவர்கள்
பகுப்பு:வாழும் மக்கள்
பகுப்பு:1945 பிறப்புகள்
பகுப்பு:கேரள சங்கீத நாடக அகாதமி விருது பெற்றவர்கள்